khistorydata/jeongjo-sjw-relations huggingface dataset:
정조 16년
李書九以義禁府言啓曰罪人尹永僖拿問事命下矣臣等今方開坐而此等黨逆之類不可以尋常拿問之例捧供雖未得如法設鞫依鞫囚例擧行之意旣有筵奏獲蒙兪音依此擧行之意敢啓傳曰知道雖於鞫囚之發捕判金吾以筵敎擧行而此囚具格一款日前卿奏別無指一之敎則此草記難免輕先矣
정조 16년
李書九以義禁府言啓曰保放罪人林泰遠趙永重等還囚捧供之意敢啓傳曰知道
정조 16년
李書九以義禁府言啓曰滯囚可悶時囚中林泰遠趙永重如無發明之端功議區別先放送後草記事命下矣時囚罪人林泰遠慶尙監司鄭大容狀啓內近來漕法漸弛臭載之患前後相續此專由於初不愼擇船主候風制船種種失宜以至於今春而極矣此後段必以慣水畏法者各別擇定之意另飭三漕倉都差員等處亦爲廣加探察矣左漕倉昌原府沙格差出時下屬輩居間操縱賄賂公行傳說狼藉有所及聞故別定査官使之詳覈則所謂船主之今番遞差凡爲七人而富實之民百計頉免不堪之類多岐圖差首鄕之暗地受囑公兄之密逕捧賂標文俱存看證分明參以傳聞果無差爽沙格遞差旣出奉朝令重漕法之意則爲差員者固當十分檢束大加懲創而罔念憚戢一任縱弛吏鄕輩之和應作弊若是無嚴其矇不察飭之罪固難容貸而災歲按摩之政亦多疎忽之慮其罪狀令攸司稟處罪取考律文則大明律戶役條有曰凡差役放富差貧者杖一百失覺察者減三等大典通編推斷條有曰犯私罪杖七十奪告身二等犯枉法受贓外笞杖竝收贖矣林泰遠杖一百減三等杖七十收贖奪告身二等而其四代祖慶業振武功臣云功減一等杖六十收贖奪告身一等放送趙永重傳旨內莫重雲劍不能謹愼奉持致有破傷之境若係故犯則當爲極律或是無情自有當勘令該府拿問嚴覈照律罪取考律文則大明律棄毁制書印信條有曰凡誤毁制書符驗者杖九十徒二年半大典通編推斷條有曰犯私罪杖一百以上之罪決杖告身盡行追奪雜令條有曰王府決杖者代以金贖矣趙永重無功議云杖九十收贖告身盡行追奪黃海道豐川府安山驛徒二年半定配而以傳旨內辭意具罪目依例發遣府羅將押送配所何如傳曰允
정조 16년
禁府啓目前正言尹永僖口招云云平問之下無以取服爲先嚴刑得情何如判付啓今番推覈之擧一則爲辨玉石也一則更考實狀也苟有一分可疑之端則公法至嚴豈或饒貸於渠乎觀此所供節節有條理是如乎近來聲討之渠罪一曰先捧講後考單之頗似用意而渠則以爲出於防奸二曰照訖成給歸之於甚麽意思而渠則以爲下吏不告而先給三曰向供之不能別白而渠則以年前徵討之致誠倍於諸人一一立證至請與申驥顯頭面四曰今日草供稍欠憤痛之意云而不待渠再供凡屬明張之說可對處無不條對何必一如近來臺章謄傳之體然後始可謂之憤痛乎況於再供其辯如懸河其舌如破竹首尾百言莫不有據到今四條驅成之案逐條昭脫在渠可謂換鬼爲人之秋豈翅出自墨池登于盧嶺之比也尋常罪囚尙不欲枉罹於非罪況曾忝三司之列者乎此所以見渠供深以爲幸不憚憊而呼燭呼寫是置罪人尹永僖特爲白放快示爲人之路爲良如敎
정조 16년
右副承旨李文會同副承旨鄭致淳等疏曰伏以臣等俱以無似新叨院職全昧事例觸處生疎昨者朴宗正之陳疏到院也語多涉禁不敢遽然捧入卽爲退送矣晩後改呈之本欲避禁條藏名說去謂以懲討太不誠實固當斥退之不暇而曚昧所致漫不致察竟爲捧納若論其罪莫非臣等不誠無狀之致今則嚴敎之下五內震剝不敢諉罪臺臣而晏然在職敢此冒死首實出伏俟勘伏乞聖上明降威罰亟治臣等之罪千萬幸甚省疏具悉生疎之故特不擧論焉敢仰首自引乎竝與遞罷薄勘而無論則左副獨不冤乎使中外欲知事實疏批雖書下豈可晏然在職竝遞差朴宗正所謂一罪人捧傳旨事何如是遲滯乎都承旨以下在院承旨爲先推考
정조 16년
都承旨沈煥之左承旨林濟遠右承旨金孝建左副承旨李書九等疏曰伏以臺諫言事貴在切直況關係懲討則尤當務積誠意據實指陳冀格天心以伸輿憤而昨日朴宗正疏本中所謂王府一罪人云者藏頭說去匿名寫出殆同應文只欲塞責自有討逆疏以來未有若是之不誠無嚴者也豈料淸朝臺閣有此閃忽巧惡之擧乎莫非臣等不肖無狀猥忝出納之地致有此等駭悖之疏至達於宸聽何敢以適値退公未及審察厭然若無故者哉聖批旣允促敎荐下而當捧之傳旨擧行無路惶恐震迫罔知攸措一則臣等之罪二則臣等之罪玆敢相率陳章冀蒙重勘伏乞聖上亟賜處分以爲爲人臣溺職不忠者之戒不勝大願答曰省疏具悉捧入在申退之後雖欲可否於出納其勢行不得卿等勿辭行公傳旨斯速捧入
정조 16년
大司諫徐榮輔疏曰伏以臣於前正言朴宗正疏竊不勝萬萬駭惋者臺疏事體何等嚴重則無論請鞫與擬律所當明陳罪人之爲誰某而今乃不此之爲直以王府一罪人爲辭不敬不誠胡至此極也若以僖賊事謂涉禁令而不敢直書姓名則何不先請收還禁令仍討此賊而敢爲此前古所未有之擧也昨年諸臺之投竄正坐於隱名姓沒誠實之罪則噫此臺臣亦豈不聞不見而又如是無難循襲且其論列之語悤悤忽忽有若只爲呈疏之計故作遮眼之資近來臺風雖曰掃地亦不料壞了乃爾也臣謂前正言朴宗正爲先施以刊改之典仍令該府勘以重律以警人臣事君不誠之習世道幸甚雖以政院言之目見其不敬不誠可駭可愕之事初無一言循例入徹大失出納之體當該承旨亦施譴罷之典宜矣省疏具悉朴宗正事承宣事事在目下能卽論列可謂得體竝依施
정조 16년
江原監司尹師國疏曰伏以一陽初生聖慕克伸於祼薦百祿滋至景命益新於磐泰惟我元子宮睿度日就尺衣漸長臣民慶忭中外惟均仍伏念臣之猥叨重寄今已四歲于玆矣承流之責曾未一效溺職之失難以數計而罪戾反媒恩寵譴補還仍舊任寬貸之典逈出尋常委畀之眷去益隆摰臣雖至愚豈不知感激自效而才識淺短年紀衰邁期會文簿猶懼不稱則況此災歲民憂茫無際涯而拯活沒策列邑痼瘼雖欲牽補而因襲猶前每一循省實多辜負其何敢久擁旛旄徒費廩祿而只緣罪補之蹤不敢言私報瓜之限歲期已周而尙此蹲冒集木之懼夙宵靡弛而惟俟譴何迺者八座寵擢之命忽下於千萬夢想之外恩敎鄭重群聽咸聳華誥遠頒一路增輝臣聞命惝怳歷日震悸糜粉之忱隕結之願不足以仰酬其萬一則惟有北望攢祝以手頓地而不覺聲淚之俱發也噫臣之本未長短聖明之所俯燭同朝之所共知臣本門族單寒墻壁無依重以才不猶人百無可取夫豈有一半分需世之望而雨露之澤不遺散材日月之照無間幽谷前後揀拔皆出慮外內外歷揚罔非踰分位至亞卿而恩已極矣官至刺使而榮亦摯矣臣於是豈復有一毫妄想而卿月新資自天有隕殆若眞有非常之勞而施以不吝之賞焉未知殿下何取於臣而誤恩之加至於此極也今者壇壝之修治籩豆之致潔亶出於我聖上重祀典之意瞻聆所及莫不欽仰朝家飭敎極其截嚴臣不過奉承明命關諭各邑而已則其所修擧實是諸守宰恪勤之致也遠近諸道想必同然而今此寵命獨及賤臣恩數之輕褻名器之玷汚實自臣始滿心慙惶無地自容過福之災負乘之憂早晩必至而此則猶屬臣身雖不足恤其於明主愛嚬笑核名實之政不幾有歉乎反復思惟末由冒據玆敢披瀝肝血仰瀆宸聰伏乞聖慈天地父母察臣言之非出飾讓念重秩之不可濫授亟收新命以重公器鐫遞藩任以安微分千萬幸甚答曰省疏具悉卿其勿辭察任
정조 16년
正言朴宗正疏曰伏以王府一罪人訊鞫成命已下群情顒俟此正掃蕩巢穴劈破頭顱之一大機會而側聽多日寂然無聞人心滋惑朝象抑鬱此豈如是延拖看作玩愒之事耶亦願亟令王府劃卽擧行嚴鞫得情快正典刑俾朝令信而凶徒懲焉臣無任云云省疏具悉疏中所謂一罪人事姓誰名誰也豈料堂堂臺章反效法典所載見卽付丙之書體乎顧爾職名不欲索言而所請一罪人劃卽擧行事依施付之諸承旨捧傳旨
정조 16년
壬子十一月二十二日辰時上御重熙堂左副承旨入侍時左副承旨李書九假注書鄭文始記注官金良倜承膺祚以次進伏訖上曰承旨事誠駭然矣今見臺疏不言姓名只云一罪人承旨矇然捧入其可成說乎承旨能知一罪人姓名乎爾其出去卽捧所謂一罪人傳旨可也仍命退承史以次退出
정조 16년
行都承旨沈煥之坐左承旨金孝建坐直右承旨尹履相未肅拜左副承旨李書九坐直右副承旨李益運坐同副承旨金翰東坐注書李海淸仕一員未差假注書鄭文始仕直事變假注書申龜朝仕
정조 16년
李書九以都摠府言啓曰今日入直內三廳武兼禁軍及軍兵等中日習射請出標信傳曰知道
정조 16년
李書九啓曰大司憲趙宗鉉掌令宋煥箕俱在外執義金達淳掌令沈奎老牌招啓辭未下持平二員未差監察茶時之意敢啓傳曰知道
정조 16년
傳于尹履相曰右承旨入侍
정조 16년
備邊司薦望以鄭好仁爲江華留守
정조 16년
刑曹堂上前望單子入之判書朴祐源參議尹行任落點
정조 16년
以李潞秀拿處傳旨傳于李書九曰分揀
정조 16년
義禁府啓目前正言朴宗正原情云云發問目反覆嚴問則其矣疏中不書罪人姓名之由諉以政院之不捧呈疏之時急不爲明白納招泛稱遲晩所當請刑是白乎矣曾經侍從勿爲請刑載在大典通編上裁何如判付啓渠疏所謂一罪人云云雖與向來臺箚中未知姓名之誰某差有下語輕重之別其爲不誠則焉逭其罪乎但渠之枳擬近因差祭事始知之有此前望點下今若與無故者一例無區別殊非特點之意柳誼等所被律名減一等如有公議亦爲減等放送爲良如敎
정조 16년
義禁府啓目罪人尹永僖更招云云反覆嚴問成給講帖一款不能發明所供與前無異此等凶頑之類不可以平問取服嚴加刑訊期於得情何如判付啓卿等旣請更招故許之觀此所供言言效沬飮之義字字帶憤痛之意雖使近日所謂嚴於懲討者爲說豈有加於此之言乎卿等於此更有何辭乎依前判付卽爲放送爲良如敎
정조 16년
李書九啓曰判義禁鄭昌順知義禁李𡊠同義禁趙心泰有稟達事來詣請對矣傳曰旣欲使尹永僖爲人則如有當問不問之端更問何妨所懷書入卿等退去以待處分
정조 16년
禁府堂上鄭昌順等所懷臣等昨以尹永僖不可全釋嚴加究問之意略悉於草記及奉下敎未蒙允可縷縷辭旨不啻諄複至有永僖如有別般可問之端亦當更問爲敎永僖可問之端非止一二而以其獄體之當問者言之初問則專事漫漶再問則略爲呑吐三問則以渠之凶肚亦不得全諱始稱魄奪命卒等語渠若有一毫秉彝之心憤痛底意則初問之下固當直告何至於再問三問始爲條對乎卽此一節不可不嚴刑更問故成命之下未卽擧行敢此冒萬死求對矣傳于李書九曰然則更問以聞卿等斯速退去酬應甚苦日暮前捧草供以入
정조 16년
同義禁前望單子入之李在學落點
정조 16년
李書九啓曰刑曹判書朴祐源參判金魯永參議尹行任持罪人洪立人尹心約韓顯世等草供依下敎來待矣傳曰入侍
정조 16년
以刑曹罪人洪立人尹心約韓顯世等草供啓判付內湖中士夫之望族何限而故判書尹鳳九故掌令韓元震卽八學士中二人也兩家之子若孫互爲兩隻而所告之說被告之事俱係罔測無倫乙仍于向於大臣請對也終不召見非忽於敬大臣也伊後登筵略聞本事已度其究竟之如此觀此諸招果然不出所料大抵所謂洪立人者以幺麽蟣蝨鄕品逞感於韓顯世構傳於尹心約釀出今番事端年前李榮運事處分後意謂湖俗之知戢矣立人又敢效倣崔漢誣榮運之惡習而必欲甘心於顯世猶恐其自告之虛疎恐動醇謹之心約與之偕行轉囑前承旨金履成以至有大臣請對之擧是如可今於照燭腸肚特下問目之後其矣誣人情狀一一遲晩反坐自有當律立人身乙下送該縣大會士民嚴刑具格捧結案隣近秩高守令中定査官眼同擧行事分付爲旀朝家於兩儒賢之家尋常婘婘編疏於奏議徵稿於本家而以其族閥近無冠冕是豈記念之意乎況顯世之供不但精明而已忠孝等說聞來自不覺擊節心約之供亦甚恪實當初之不顧世好推庭之悉陳蹊逕竟使顯世白脫者亦豈草率人物乎初旣不囚禁本事脫空不期放而自放兩家之兩人豈可徒令還歸部官監役中二窠作窠令該曹口傳擬入當日謝恩人臣告君何等審愼且況誣人極罪之事以道聽塗說替當携到幾使簪纓兩族陷於不測者由前而輕着莫甚由後而後弊難言前承旨金履成畿沿投畀使中外知所警畏爲良如敎
정조 16년
李書九啓曰判義禁鄭昌順知義禁李𡊠同義禁趙心泰李在學以爲臣等今方開坐本府忽有一人持藁席來伏門外使都事問之則乃是凶賊驥顯而自稱年前凶疏受凶賊欲爲首實將爲上言云臣等聞此不勝萬萬驚惋驥賊則爲先拘留來詣閤外請對矣傳曰入侍
정조 16년
禁府啓目云云向前罪人驥顯設鞫嚴刑得情何如判付啓觀此供辭當初渠之投疏也擧國之人無不聲討而朝家則猶以爲自己辦得以深長慮拔之海島中擢拜承宣又以恐逼慈旨之意更不擧論設爲禁令置之勿問之科處置之方各有攸當忽地自鳴之擧出而受嗾之來歷日字疏草之製給等節歷歷指陳兺除良與當初疏辭一切相反或曰不知專輒之爲何說而一從在簡之言是如爲旀或曰大臣禁堂之擧臣分之所當然而不能深察敢有論列是如前後判若兩截眞所謂一口貳辭無論受嗾與自辦渠疏中一句語卽是大肯綮而此一款都沒着落則朝家之陞擢也勿問也可謂大用力浪費心也所謂上言原情渠旣手自書呈則每年之經營揣摩於換面飜身者可以推知是矣猶慮一毫之未盡更令盤問則其所口招與書納之本如印一板到今渠之情狀自呈自露之後一向容貸反與前之所以意在深長慮者又相反同罪人申驥顯爲先嚴刑一次以聞爲良如敎
정조 16년
李書九啓曰時原任閣臣有稟達事來詣閤外請對矣傳曰退去
정조 16년
沈煥之啓曰諸承旨有稟達事來詣閤外請對矣傳曰退去
정조 16년
李書九啓曰司諫李太亨正言洪大協有稟達事來詣閤外請對矣傳曰退去
정조 16년
李書九啓曰大司諫徐榮輔有稟達事來詣閤外請對矣傳曰退去
정조 16년
臺諫前望單子入之大司諫林濟遠獻納南公轍落點
정조 16년
承旨前望單子入之尹履相李益運落點
정조 16년
李書九以義禁府言啓曰時囚罪人朴宗正口招公事判付內柳誼等所被律名減一等如有公議亦爲減等放送事命下矣柳誼等前因特敎施以流竄之典朴宗正比柳誼等所被律名減一等則當爲徒三年定配而其十四代祖訔開國功名云功減一等黃海道安岳郡眞木驛徒二年半定配而以判付內辭意具罪目依例發遣府羅將押送配所何如傳曰允
정조 16년
李書九以義禁府言啓曰刑曹啓目判付內前承旨金履成畿沿投畀事命下矣金履成京畿仁川府投畀而以判付內辭意具罪目依例發遣府書吏押送配所何如傳曰允
정조 16년
李書九以義禁府言啓曰罪人尹永僖依前判付放送事命下矣尹永僖放送之意敢啓傳曰知道
정조 16년
大司諫徐榮輔司諫李太亨正言洪大協啓曰請爲奴罪人河翼龍亟令王府設鞫得情快正王法請金甲島爲奴罪人克觀古今島爲奴罪人克泰更令王府嚴鞫得情快正王法請逆賊尙魯亟施孥戮之典請亟寢秋曹罪人柳師文放釋之命仍令王府設鞫嚴問快正典刑措辭見上答曰不允
정조 16년
同副承旨金翰東疏曰伏以臣卽伏見金吾供辭判付下者有罪人尹永僖白放之命竊不勝區區憂歎之至也噫嘻痛矣亂賊之層生豈有如近年之甚者哉義理益晦而彝紀日斁凶醜接踵而陰邪肆行四字刀削角勝國論罔念上逼之嫌闖呈絶悖之疏則驥賊窮凶之罪夫孰不明目張膽以嚴懲討之不暇而惟彼永僖者乃敢爲陰護之計實是輿情之所共憤惋而王章之所難容貸也今玆拿覈之擧雖乖嚴鞫之典而得因此會而窮覈其情節打破其窩窟實爲群下所顒俟耳豈料一番平問旋卽放釋有若尋常輕囚之例問例勘哉雖以渠之所供觀之憤嫉之意少而懲討之辭緩發明之說窘而疑晦之迹綻此而卽放則竊恐亂逆無所懲畏有罪得以倖逭固非細憂以殿下之聖明何不念及於此耶竊伏念我聖上德懋好生仁體乾元每於治逆之際兼施竝育之恩至如負犯之至大關係之至重亦不免過中之處分其爲刑政之失當已無可言而亂賊之不戢凶孽之滋生未必不由於此五刑五用之意恐不容如是也臣職忝邇列不勝憂憤敢陳短章略控愚忱伏乞聖明亟加三思特寢永僖白放之命仍令王府嚴鞫得情快伸當律千萬幸甚臣於僚員之章未及隨參更漏已深不敢仰徹晩後之罪實無所逃冞切惶恧不知所喩臣無任屛營祈懇之至謹昧死以聞省疏具悉一問卽釋猶嫌其不嚴於公法待再問無一分可疑然後乃有白放之命焉雖重於此之囚案若脫空必白放況自前疑之之事乎身佩安危之大臣忽於杜漸息紛而語到尹永僖輒未免有彼此激成之迹此所以爲世道爲自家有向來處分至於爾等職在惟允但當知面前事理之可否而已起疑而更問更問而解疑解疑之後白放卽次第件當然底事理爾焉敢妄論刑政乃爾況永僖事不問之前先有禁令到今尤宜遵守則越格之罪特以鄕人之故姑爲分揀
정조 16년
壬子十一月二十三日申時上御重熙堂右承旨入侍時右承旨金孝建記事官李海淸記注官金良倜承膺祚以次進伏訖上曰新除授刑曹堂上牌招察任出榻敎上曰同義禁前望單子入之待下批牌招察任出榻敎命退承史以次退出
정조 16년
壬子十一月二十三日初更上御重熙堂坐直承旨吏曹判書同爲入侍時右承旨金孝建記事官李海淸假注書鄭文始記注官金良倜吏曹判書徐有隣以次進伏訖上命孝建書榻敎曰吏曹參議尹行任仍任前職牌招先參坐後謝恩又命書榻敎曰當該承旨遞差右副承旨牌招又書榻敎曰承旨前望單子入之待下批牌招察任上曰請對金吾堂上入侍賤臣承命出傳與判義禁鄭昌順知義禁李𡊠同義禁趙心泰李在學偕入進伏上曰請對何事昌順等曰驥顯稱以上言持原情來伏於金吾門外故臣等聞甚驚駭爲先令都事防守而原情則不敢自下坼見玆以請對袖納矣上命孝建讀原情訖上曰以渠凶獰今忽自來極可怪也昌順曰今見所謂原情其窮凶情節旣已自服爲先依例設鞫何如上曰渠之罪犯關係莫重前何心後何心今始來告耶其爲鬼爲蜮之狀萬萬痛駭而今則可謂反上落下矣仍命孝建書傳敎曰申驥顯爲先具格嚴囚南間以其自告原情拿鞫取服而渠之所爲節節凶獰到今當初陞擢之擧可謂外題可笑事所授官敎令該曹搜取燒火無論指嗾與否初何心見欺又何心自告乎其在獄體不可以渠書納金吾之紙發問更以傳敎辭意嚴問夜深前啓聞雖是拿鞫關係至重一依鞫囚例擧行事分付昌順曰此是何等極惡大憝而只令禁府鞫問乎差出委官如法設鞫然後可成體面矣有隣等曰判義禁所達誠得體如法設鞫斷不可已矣上曰然則除蒙頭供饋其餘一依鞫囚例擧行而一驥顯禁堂亦可鞫問何必委官心泰曰臣旣兼捕將文書搜探等事依例擧行矣上曰此則爲之可也上曰判義禁先書罪人姓名使之發捕昌順書罪人申驥顯姓名訖心泰先爲退出上曰判義禁退去爲先捧草供以入昌順曰臣方急鞫問罪囚未及畢辭而以驥賊之原情觀之簡之潛嗾爲逆之狀綻露無餘追律孥籍之典諸子散配等請宜卽允許矣仍命退諸臣以次退出
정조 16년
行都承旨沈煥之坐左承旨金孝建坐直右承旨尹履相坐直左副承旨李書九坐右副承旨李益運坐同副承旨金翰東坐注書李海淸仕一員未差假注書鄭文始仕直事變假注書申龜朝仕
정조 16년
李書九啓曰時原任大臣率二品以上有稟達事來詣請對矣傳曰申驥顯之所爲節節罔測書納之上言納招之文案無非渠之自告渠疏委折者而今則簡爲魁渠不過卒徒中閃忽飜身無所不爲之人誅之刑之有何持難之端而爲一可笑蟣蝨之驥顯有此卿等請對之擧者甚不可至於卿宰之亦爲請對大關國體斯速退去大臣留待
정조 16년
李書九啓曰大司諫林濟遠執義金達淳司諫李太亨掌令沈奎魯獻納南公轍正言洪大協有稟達事來詣閤外請對矣傳曰卽事卽物各有當然之則今若靳許於加罪則如是爭執固可也不然而齗齗於設鞫拿鞫五十步百步之間如是煩瀆萬萬未安昨夜旣多酬應卿等退去臺廳以待召命
정조 16년
傳于李書九曰諸宰雖令退去日次在明明日次對進定於今日
정조 16년
傳于沈煥之曰禁府擧行稽滯莫甚當該赴坐堂上竝遞差前望單子入之待下批牌招察任
정조 16년
禁府堂上前望單子入之判義禁吳載純知義禁李秉鼎朴祐源同義禁權以綱落點
정조 16년
李書九啓曰判義禁吳載純知義禁朴祐源李秉鼎同義禁權以綱有稟達事來詣閤外請對矣傳曰當書下傳敎退待政院
정조 16년
尹履相啓曰知義禁朴祐源時無職名令該曹口傳付軍職何如傳曰允
정조 16년
傳于尹履相曰禁堂李秉鼎備堂差下
정조 16년
傳于尹履相曰大臣備局堂上引見
정조 16년
尹履相以兵曹言啓曰禁軍來春夏等都試政府及本曹連因有故不得設行今已過時矣在前如此之時有仍停都試代行祿試射之例今亦依此擧行何如傳曰允
정조 16년
尹履相以兵曹言啓曰依下敎承政院習都使令朴允龜決棍十度之意敢啓傳曰知道
정조 16년
尹履相以都摠府言啓曰副摠管權以綱以同知義禁府事本府坐起晝仕出去之意敢啓傳曰知道
정조 16년
李書九以義禁府言啓曰罪人申驥顯依判付爲先除問目嚴刑一次而此等凶逆不可只自本府擧行卽爲設鞫更加嚴訊期於得情何如傳曰如渠反覆麤悖之物無異於禽獸則豈可依法設鞫以累堂堂王府乎然渠亦人也不可一次刑推而止初何心再何心如鬼如蜮情狀更爲嚴刑取招可也
정조 16년
李書九以義禁府言啓曰犯上大辟也知而不告減一等況知而告者乎特以告之後時欲用不告之律者自有微意在焉二死之減而爲流之文若爲渠設罪人申驥顯依此律擧行事命下矣罪人申驥顯全羅道濟州牧減死島配而以傳敎內辭意具罪目發遣府羅將當刻內押送配所而此特貸頭之一凶逆不可以尋常絶島擧行故雖未承下敎以耽羅磨鍊以入而押去之時另加防守之意分付沿路道臣之意敢啓傳曰知道
정조 16년
壬子十一月二十四日未時上御誠正閣大臣備局堂上引見入侍時右承旨尹履相假注書鄭文始事變假注書申龜朝記注官金良倜承膺祚右議政金履素行吏曹判書徐有隣行兵曹判書鄭昌順漢城判尹金文淳延豊君李𡊠行副司直金尙集禮曹判書閔鍾顯行訓鍊都正趙心泰行副司直徐有大李邦一漢城左尹李漢豐吏曹參判李在學行大司諫林濟遠執義金達淳司諫李太亨掌令沈奎魯獻納南公轍正言洪大協以次進伏訖履素曰勞攘之餘聖體若何上曰一樣矣履素曰王大妣殿氣候若何上曰一樣矣履素曰惠慶宮氣候若何上曰一樣矣有隣曰副提調持香橘茶待令矣上曰姑待下敎上曰俄者使承旨有傳于大臣之言矣想已聞知而待大臣之道何事不道而今番事不如是則其可曰有君綱有國法乎明日更見之則當以過去事言之耳昨日刑曹判付見之否洪哥之誣訐極可痛歎以此推之湖中人之每每以此等事驅人於罔測之科如此之際人心之抑鬱當如何哉兩家乃是何等地處而公然被誣今則可謂善處置矣金履成素知其爲人疎率而洪哥旣以誣告自服則亦不可無處分故耳履素曰朝於闕外得見判付而初聞其言未知虛實至有請對之擧矣上曰次對爲之履素曰今無時急之務矣上曰雖一二條件亦爲之可也履素曰卽見統制使李潤慶所報則本營兵庫記簿木四十七同零及加立木四十端曾因備局題辭發賣云而其所捧價僅爲七百餘兩雖曰間多腐傷價本豈若是零星乎該帥臣從重推考本錢特令待年豐作穀取耗限年滿數後還爲貿木之意嚴明知委何如上曰依爲之出擧條履素曰今年外方徵債旣已防塞京司徵債依定式限明秋一體防塞之意分付法司何如上曰依爲之出擧條上曰予亦連日酬應之餘困憊難振卿姑就坐稟事堂上進前有隣曰頃因忠淸監司李亨元狀啓嶺南九隻船致敗罪人湖南致敗罪人另加嚴覈得情之意筵稟申飭矣今見該道臣狀辭則各船罪人箇箇刑訊一一盤問忍杖扺賴終不輸款仍囚營獄更加嚴覈事請令該廳稟處矣致敗情節旣有疑端則道臣之不爲嚴覈得情又此推諉於本廳者事體所在尤涉未安當該道臣從重推考在囚各人等以其作奸情節反復究問反不如敗船地方官之緊切令道臣嚴飭地方官更加各別鉤覈得其奸情取其直招後始爲狀聞其前則毋敢以抵賴等說煩聞之意申明知委何如上曰依爲之出擧條上曰臺諫進前濟遠等曰請物故罪人啓能亟施孥籍之典趾賊等凶種夬施邦刑養遂獻遂李觀源竝令王府設鞫得情措辭見上上曰不允請夏賊子女亟施跪斬之典斗恭親屬應坐之類一依适雲例擧行英材斗順及夏賊親屬奴傔連伊夫妻竝嚴鞫得情夬正典刑措辭見上上曰不允請物故罪人國榮亟施孥籍之典措辭見上上曰不允請梟示罪人明謙正刑罪人以傔亟施孥戮之典逆復庶子好石亟施處絞之律荐棘罪人時偉設鞫得情夬正王法措辭見上上曰不允請遲晩罪人宇鎭捧根脚快正王法措辭見上上曰不允請柳星漢設鞫嚴問期於得情夬正邦刑請承款後物故罪人九宗亟施孥籍之典措辭見上上曰不允濟遠等曰噫嘻痛矣亂臣賊子從古何限而豈有如在簡之至妖絶慝窮凶極惡者哉梟獍之習傳護於鏡虎鬼蜮之腸糾結於宇偉兜攬權勢自爲家計背馳義理卽渠伎倆粤在丙午冬慈敎之誕降也率土悲遑擧朝震盪孰不欲沬血飮泣思報二字削言而渠反假托風病不參廷籲其陰凶情節固已彰露無餘矣二行刀削渠又復托昔疾一切規避其心所在路人皆知叵測凶言肆發喉院之座滿紙悖疏難掩指使之跡其暗地主張密逕排布之狀實是往牒所未有之劇逆大憝而天討未施鬼誅先加擧國臣民忍戴一天者四載于玆矣人心愈憤天道孔昭乃於今日驥賊自首之事出而渠之甘作窩藏潛自嗾囑之實件件呈露節節破綻凶慝之言發於渠口誣逼之疏出自渠手酬酢之間月日有稽指授之際證案畢具渠亦海東之臣子抑何心腸潛懷不測之謀粧出至憯之疏敢售窮天亘地之逆節乎金吾草供一出之後眞贓的證昭如指掌旣無可疑之跡又無更覈之端肆戮之刑雖未行於當時追施之律不容緩於今日請逆賊在簡爲先追奪官爵仍施諸子散配之典上曰依啓散配事追奪如有前例令該府詳考亦爲依啓達淳等曰請爲奴罪人河翼龍亟令王府設鞫得情快正王法措辭見上上曰不允請亟寢秋曹罪人柳師文放釋之命仍令王府設鞫嚴問期於得情快正王法措辭見上達淳等曰新除授行大司憲趙宗鉉時在江華府任所掌令宋煥箕時在忠淸道懷德地請竝乘馹上來事下諭上曰依啓濟遠等曰請爲奴罪人河翼龍亟令王府設鞫得情快正王法請金甲島爲奴罪人克觀古今島爲奴罪人克泰更令王府嚴鞫得情快正王法請逆賊尙魯亟施孥戮之典請亟寢秋曹罪人柳師文放釋之命仍令王府設鞫嚴問快正典刑措辭見上上曰不允仍命次對先退命書榻敎曰左承旨左副承旨入侍命孝建書傳敎曰爲萬世深長慮欲樹君君臣臣之大綱於是乎慈敎所重非不知也有向來陞擢之擧矣到今渠忽飜身反以專輒爲臣分之當然至曰不知四字刀削何物而爲李在簡者所忘度脅使究渠情狀可謂殺無赦到今渠爲從而簡爲首矣討之則一也朝家之深嫉者飜身也廷臣之齊憤者知情也政所謂同行異情殺獄雖有首從此案豈容說首與從乎然於律有之犯上大辟也知而不告減一等況知而告者乎特以告之後時欲用不告之律者自有微意在焉二死之減而爲流之文若爲渠設罪人申驥顯依此律擧行三字缺人臣之極罪欲暴伊時辦一死之本情須有講明輕重之別然後可以有國有君觀於禁堂除拜予意尤可知此而不卽擧行敢欲抗拒則國有常刑予言不再仍命退承史以次退出
정조 16년
都承旨未差左承旨金孝建坐右承旨尹履相坐左副承旨李書九坐直右副承旨李益運坐直同副承旨金翰東坐注書李海淸仕一員未差假注書鄭文始仕直事變假注書申龜朝仕
정조 16년
李書九啓曰大司憲趙宗鉉掌令宋煥箕在外執義金達淳掌令沈奎魯呈辭持平二員未差監察茶時之意敢啓傳曰知道
정조 16년
傳于李書九曰江界府使寧邊府使留待
정조 16년
傳于金翰東曰左副承旨同副承旨入侍
정조 16년
備忘記意雖在於無隱向來處分之過加責備於本情外節目間者無他以其有卓然之樹立不愧古人先見之明也此事秉執自任以主人則昨日臺啓允從之後揆以彰癉之刑政決不可一日遲緩削黜人蔡濟恭放職牒還授
정조 16년
李書九啓曰削黜人蔡濟恭放職牒還授事命下而方在被謫蒙放中何以爲之敢稟傳曰果然矣被謫則削黜自在勿論中原傳敎削黜人三字及放字爻周可也
정조 16년
傳于金翰東曰政官牌招開政
정조 16년
金翰東啓曰玉堂上下番俱空已至多日事甚未安今日政新除授玉堂竝待下批牌招以爲推移入直之地何如傳曰允
정조 16년
金翰東以吏曹言啓曰新除授內贍寺直長李師中除拜後過限未肅拜依例改差何如傳曰允
정조 16년
有政吏批判書徐有隣參判李在學進參議未差同副承旨金翰東進啓曰刑曹判書今當差出而擬望之人乏少政府西壁竝擬何如傳曰前望單子入之
정조 16년
以李冕膺爲吏曹參議李廷璞洪克浩爲持平申光河爲正言李𡊠爲左參贊尹㬦爲兵曹參議柳焵爲刑曹參議尹羽烈爲校理崔獻重爲修撰李文源爲典牲提調宋民載爲軍資正李秉淳爲刑曹佐郞金相夔爲監役金龍淳爲內贍直長徐懿大爲慶安察訪江華留守單鄭好仁折衝吳毅常今加嘉善加資事承傳
정조 16년
兵批判書鄭昌順病參判李得臣入直進參議尹㬦未肅拜參知李濟萬病右承旨尹履相進副護軍王漢禎李周顯李祉永副司直洪良浩洪秀輔申應顯李師濂副司果李喆淳朴獻源竝單付
정조 16년
金翰東啓曰新除授修撰崔獻重時在京畿楊州地經筵入番事緊斯速乘馹上來事下諭何如傳曰允
정조 16년
刑曹判書前望單子入之洪秀輔落點
정조 16년
傳于李書九曰宣傳官廳今年都計畫射講明日爲之抄啓文臣計畫幾皆爲之十二月朔親試明日同爲待令事分付
정조 16년
傳于金翰東曰考績當前箕伯使之不多日內辭朝
정조 16년
傳于金翰東曰不爲仕進承旨許遞前望單子入之待下批牌招察任
정조 16년
金翰東以敦寧府言啓曰向因領敦寧府事洪樂性筵稟有釐弊復舊後草記事命下矣依定奪往復惠廳賑廳錢六千兩無邊貸下限年還報取嬴補用以爲成節目遵行之地目前弊端先就釐整之意敢啓傳曰知道
정조 16년
金翰東以賑恤廳言啓曰內需司咸鏡道南北關內奴婢戊申己酉兩年身貢與役價蕩減代自賑廳給代草記判下內以此不可取信令該廳詳考可據前例草記事枚報可也事命下矣詳考數十年前例則己丑庚寅癸卯甲辰北道內奴婢身貢役價蕩減代因該司牒報連爲上下矣今此兩年條蕩減代亦不可異同依四年已例給代何如傳曰允此時本廳經費不可不念先以一年條式次次給代可也
정조 16년
尹履相啓曰卽伏見統制使李潤慶蛇梁萬戶安尙恬有頉狀啓則印信兵符捧留形止初不擧論事極疎忽當該帥臣推考警責何如傳曰允
정조 16년
壬子十一月二十五日辰時上御誠正閣左副承旨同副承旨下直守令同爲入侍時左副承旨李書九同副承旨金翰東假注書鄭文始記注官金良倜承膺祚江界府使申大年寧邊府使元厚鎭以次進伏訖上曰守令進前大年奏職姓名上曰襄陽年事何如民情還政皆如何大年曰年事得免惶急捧糴無慮矣上曰還穀幾石大年曰四千七百餘石矣上曰邑弊近果如何大年曰今則庶無大段之弊矣上曰非但襄陽嶺東諸郡無處無弊而杆城民戶近頗來集云比諸癸卯間果何如大年曰比摠則今加六十餘戶云矣上曰海戶之弊如何大年曰以陸戶言之旣除生獐等弊海戶亦以隨時封之故弊段比前半減云矣上曰嶺東民與穀其果相當乎大年曰大抵比三南穀簿旣不敷且民習之願受者少故穀簿似不患不足矣上曰九郡中何處民習最甚移徙大年曰江陵襄陽外皆同然云矣上曰爾在襄陽時治績予旣聞知故今日特除江界蔘政及民戶之還集者善爲撫摩使江民知有朝廷以爾才猷足可蘇弊矣大年曰臣受恩如天敢不殫竭乎上曰何當下直大年曰數日後可以下直矣仍命先退厚鎭職姓名訖上曰本邑還餉之捧留本倉在戎政似或疎忽而民情甚便云至於香山紙政爲僧弊不少必一從揭板務爲便民之端可也上曰宣諭書九宣諭訖仍命退諸臣以次退出
정조 16년
都承旨未差左承旨金孝建坐右承旨尹履相坐左副承旨李書九坐直右副承旨李益運坐同副承旨金翰東坐直注書徐有聞仕李海淸仕直事變假注書申龜朝仕
정조 16년
李益運以都摠府言啓曰今日入直內三廳武兼禁軍及軍兵等中日習射請出標信傳曰知道
정조 16년
金翰東啓曰大司憲趙宗鉉掌令宋煥箕持平洪克浩李廷璞俱在外執義金達淳掌令沈奎魯呈辭監察茶時之意敢啓傳曰知道
정조 16년
傳于李書九曰前待敎徐有聞敍用還付注書
정조 16년
兵曹口傳政事副司果金達淳
정조 16년
尹履相以禁衛營言啓曰依傳敎本營鄕軍中掃雪四五次軍各米三斗三次軍米二斗一二次軍各米一斗令各其地方官分給以會付穀會減狀聞之意知委於該道道臣處敎師則四五次各木一疋一次米二斗自臣營分給之意敢啓傳曰知道
정조 16년
尹履相以禁衛營言啓曰來癸丑二月當入番右部前司屬全羅道五哨軍兵來正月二十五日京中逢點依例準二朔立番之意本道監兵使處預爲知委何如傳曰允
정조 16년
尹履相以禁衛營言啓曰來十二月當入番中部後司屬江原道五哨軍兵逢點實數六百五十二名已爲點閱整齊來十二月初一日與內外各處入直將官軍兵等依例替代後舊軍放送之意敢啓傳曰知道
정조 16년
尹履相以御營廳言啓曰本廳來十二月癸丑正月兩朔應立右部中司屬忠淸左道五哨軍兵六百五十二名已爲逢點整齊矣十二月初一日與左司軍兵替代立番後舊軍放送之意敢啓傳曰知道
정조 16년
尹履相以御營廳言啓曰本廳來癸丑二月三月兩朔應立右部右司屬忠淸左道五哨軍兵正月二十五日京中逢點二月初一日與中司軍兵當爲替代立番趁期調送事本道監兵使處依例知會之意敢啓傳曰知道
정조 16년
平安監司李秉模疏曰伏以臣辭不獲命行將陛辭而臣之父母墳山在於原州地今當遠出益切雨露之感玆敢援例陳章仰瀆崇嚴伏乞聖明特許往省於陛辭之前俾伸至情千萬幸甚臣無任云云答曰省疏具悉卿其依所請往省
정조 16년
都承旨未差左承旨金孝建坐右承旨尹履相坐直左副承旨李書九坐右副承旨李益運坐同副承旨金翰東坐直注書徐有聞仕李海淸拿處假注書鄭文始仕直事變假注書申龜朝仕
정조 16년
李益運啓曰大司憲趙宗鉉掌令宋煥箕持平洪克浩李廷璞俱在外執義未差掌令沈奎魯呈辭監察茶時之意敢啓傳曰知道
정조 16년
李益運啓曰新除授吏曹參議李冕膺除拜後過三日不爲出肅依定式推考警責仍卽牌招察任何如傳曰允
정조 16년
傳于尹履相曰注書李海淸拿處
정조 16년
以吏曹參議李冕膺牌不進罷職傳旨傳于金翰東曰只推更爲牌招
정조 16년
傳于金翰東曰觀此湖南狀啓最後運之唐柚子始以來道爲說其前十餘運之漂風可知嚴飭沿邑使之探察在前如此之時例多更爲封進設或漂風切勿改備以除歉歲沿路之弊事令廟堂三懸鈴行會
정조 16년
以忠淸監司李亨元狀啓營賑穀一萬石常賑耗一萬石特爲許劃空名帖七百張成出下送令廟堂稟旨分付事傳于尹履相曰依狀請施行事回諭
정조 16년
李益運以刑曹言啓曰因臺啓逆賊在簡諸子散配事命下矣移文京兆考出張籍分付該部報來成冊則在簡子樂鉉學鉉庶子遠孫等時在京畿陰竹縣子翼鉉時在西部麻浦而樂鉉咸鏡道富寧府齊鉉三水府學鉉平安道昌城府遠孫陽德縣翼鉉慶尙道彦陽縣竝定配所而樂鉉學鉉齊鉉遠孫等令京畿道臣押送于各其配所翼鉉自臣曹待城門開卽爲捉來發配之意敢啓傳曰知道年未滿及出系者勿論西北編配之弊不可不念以大懲創之意急於人其人旣從臺啓而白翎鎭故事實爲仰述之一端應配之類竝其妻孥同配於畿邑島中事令政院下諭于畿伯可也
정조 16년
義禁府啓目注書李海淸原情云云傳旨問目內辭緣泛稱遲晩所當請刑是白乎矣時任史官勿爲請刑載在大典通編且有草供捧入之命上裁何如判付啓遞罷適中占便之慾以公罪從重勘律爲良如敎
정조 16년
敎平安監司李秉模書王若曰惟關西四十餘州實海東一大都會地埒川蜀之富壤接遼瀋之衝商儈邪贏之所歸故相尙以駔詐樓臺佳麗之獨擅而其弊也侈靡箕聖之八條浸遐獨其山川猶在江郡之三稏雖減視之田野尙蕪素稱弓馬之邦伊尙武謂爲可恥公行貨賄之極嗟賣鄕禁猶不懲蓋爲瘼有百其端挽近歲成一弊局關防忽雨桑之戒寧不寒心郡縣罕氷蘗之聲良欲靦面肆當藩寄之乏使其奈廟剡之難人地望重然後斯有鎭壓之威知遇深然後可責殫竭之報疇咨若予采者共理其惟良乎惟卿珪璋令姿黼黻華手未尙爲切切之行而嚴約簡靖自成規模若不出吶吶其言而精神智慮足以運用自內閣直閣遂提弘文藝文以籌司有司常管兵部戶部允矣眷毗之特摰巍然望實之俱隆外內之輕重或殊非卿莫可南北之績庸夙著何適不宜玆授卿以平安道觀察使兼兵馬水軍節度使都巡察使管餉使平壤府尹奎章閣檢校直提學卿其勉恢嘉猷祗服明訓方岳之愼揀甚重暫屈上卿之班屛翰之付畀方殷庶寬西顧之念旬宣行處遙想攬轡慨然除目下時定有解印去者惟律己可以檢下惟奉公可以立威黜陟必明無貸贓吏法勸課雖篤莫使文勝爲振刷恢弘所宜加勉稟裁措處厥有故常於戲撤我東壁圖書二品卿月欽哉西門鎖鑰千里福星故玆敎示想宜知悉知製敎徐榮輔製進
정조 16년
都承旨未差左承旨金孝建坐直右承旨尹履相坐左副承旨李書九坐右副承旨李益運坐直同副承旨金翰東坐注書徐有聞仕李海淸病假注書鄭文始仕直事變假注書洪樂敏未仕進
정조 16년
金孝建啓曰大司憲趙宗鉉掌令宋煥箕持平洪克浩李廷璞俱在外執義未差掌令沈奎魯呈辭監察茶時之意敢啓傳曰知道
정조 16년
尹履相啓曰御營廳將官來言今日本廳軍兵日次私習云矣敢啓傳曰知道
정조 16년
李益運啓曰來初一日輪對日次矣敢稟傳曰爲之
정조 16년
李益運以禮曹言啓曰來十二月初七日宗廟臘享大祭親行時省牲省器之節依例以親臨磨鍊擧行乎敢稟傳曰詣太廟展謁後當省牲省器永寧殿展謁後亦當省牲省器而香祝則出宮時親押社稷大祭景慕宮大祭香祝亦於出宮時親押親傳永禧殿香祝一體親押親傳以此知悉可也
정조 16년
傳于李益運曰吏曹判書入侍
정조 16년
傳于李益運曰侍從堂上堂下罷削人竝敍用
정조 16년
李益運啓曰今日受誓戒時薦俎官當爲進參而戶曹判書李命植未肅拜卽爲牌招何如傳曰允
정조 16년
李益運啓曰今日受誓戒讀誓文時刑曹判書當爲進參而刑曹判書洪秀輔方在外合有變通之道何以爲之敢稟傳曰許遞
정조 16년
李益運啓曰今日受誓戒讀誓文時刑曹判書當爲進參未差之代政官牌招開政差出待下批仍卽牌招何如傳曰允前望單子入之
정조 16년
刑曹判書前望單子入之李文源落點
정조 16년
李益運啓曰刑曹判書李文源牌不進推考傳旨今方捧入而今日受誓戒讀誓文時不可不進參更卽牌招何如傳曰病勢可强與否卽爲知入
정조 16년
李益運啓曰戶曹判書李命植牌不進推考傳旨今方捧入而今日受誓戒時薦俎官不可不進參更卽牌招何如傳曰允
정조 16년
李益運啓曰戶曹判書李命植再牌不進推考傳旨今方捧入而今日受誓戒時薦俎官不可不進參所當更請牌招而係是一日三牌何以爲之敢稟傳曰更爲牌招申飭行公
정조 16년
李益運啓曰戶曹判書李命植三牌不進推考傳旨今方捧入而今日受誓戒薦俎官不可不進參連事違召尙不肅命事體所在誠極未安所當更請牌招而係是一日四牌何以爲之敢稟傳曰更爲牌招違牌勿爲呼望牌去來斯速知入
정조 16년
金孝建尹履相李書九李益運金翰東啓曰臣等卽伏見傳敎下者有宗廟臘享大祭親行之命奉先之孝追遠之誠臣等實不勝欽仰贊歎之至第伏念時當寒沍日候不適經宿動駕達曉將事恐有違於對時節宣之方伏況我慈殿慈宮以爲聖躬保嗇之方過勤盛念屢勸攝儀則以聖上隨事順志之孝豈不思所以仰體慈敎之道乎臣等職忝近密倍切憂慮敢此齊籲伏願亟收親享之命上紓慈念俯循群情千萬幸甚惶恐敢啓答曰俄於提調入侍已下敎命攝實有如不祭之歎誓戒之攝行順慈意也大享之親行伸情禮也爾等其止之
정조 16년
傳于尹履相曰都摠管鶴林君焴遞差與未差之代前望單子入之
정조 16년
摠管前望單子入之都摠管西溪君熠副摠管申大升李性默落點
정조 16년
吏批有口傳政事以吳大坤爲監察
정조 16년
申龜朝差祭代以洪樂敏爲事變假注書
정조 16년
尹履相以兵曹言啓曰來十二月初六日大駕詣宗廟齋宿初七日臘享大祭親臨時何營軍兵隨駕何營軍兵留陣而禁軍及馬步軍以幾番幾哨磨鍊乎敢稟傳曰訓局步軍十哨馬軍三哨禁軍三番隨駕御營廳留陣可也
정조 16년
李益運以禮曹言啓曰來十二月初七日宗廟臘享大祭親行時同日永寧殿依例遣大臣行祭事知委何如傳曰允
정조 16년
李益運以禮曹言啓曰卽接掌樂院所報則文廟祭享時所用樂器風物藏置于成均館樂器庫舍而不知某日照燭園里鐵燭古之臺圓環及麾圓環穿壁偸出云莫重祭享所用有此偸竊之患極爲駭然爲先分付捕廳期於捕捉所失之物令該曹卽速改備何如傳曰使邏騎不入於香橋如有似此閪失則輒請跟捕事之駭然莫甚於此定限十日若於限內自館中不卽捉納則釋菜後入番守僕等當嚴刑定配久任官員亦當嚴處雖以泮長言之委任以後何事立紀綱何事正士習而莫重祭器不禁館僕輩之偸竊甚至有草記之擧者不但萬萬駭然夷考物件不過雜鐵燭古之則尤豈敢煩報而煩徹乎大司成金方行越俸一等卿則亦爲推考可也
정조 16년
李益運以吏曹言啓曰今此臘享大祭親行敎是時掌牲令當爲塡差而該署郞廳只有三人無以推移分排於四處享所以他司官員推移塡差何如傳曰允
정조 16년
李益運以壯勇營言啓曰慶尙監營射軍木每年五同式依庚戌定式輸納外帑庫之意頃因嶺伯往復發關知委矣卽接水原府使李敬懋所報則辛亥壬子兩年條合十同自嶺營純錢來納云外帑庫事體與他自別賞格條木綿之每年定式輸送亦出於特敎則本道綿農雖曰歉荒所當以本色推移上送如或無路推移則以錢代送之意亦當具由請報於本營待回題擧行而不此之爲直以純錢上納者誠極未安當該道臣鄭大容從重推考射軍木十同更以本色嶺營留庫條中推移星火輸納于外帑庫之意嚴飭分付何如傳曰允該道伯之不報營擅自代錢萬萬駭然若此則明年園幸時試射賞格以代錢分給乎此道伯有何所恃隨事隨處若是放恣乎推考薄勘適足以長其習其委折査問草記木品之本色換捧事體固然而又或藉此貽弊於小民則是豈園幸凡事皆欲便民之意乎此一款姑置之可也
정조 16년
李書九以義禁府言啓曰時囚罪人李海淸以公罪從重勘律事命下矣李海淸以制書有違律杖一百公罪收贖放送何如傳曰允如有功議各減一等可也
정조 16년
李書九以義禁府言啓曰李海淸杖一百以公罪收贖草記批旨內如有功議各減一等事命下矣李海淸十四代祖季甸佐翼功臣云功減一等杖九十收贖之意敢啓傳曰知道
정조 16년
壬子十一月二十八日午時上御重熙堂左承旨與吏曹判書入侍時左承旨金孝建記事官徐有聞記注官金良倜承膺祚吏曹判書徐有隣以次進伏訖上命書榻敎曰吏曹參議李冕膺從重推考命書傳敎曰臘享當爲親行而慈敎以近日寒燠之不適屢勸攝行初欲只行省牲省器更思情禮缺然誓戒命攝亦多有例太廟臘享當親行而誓戒則攝儀社壇景慕宮臘享以攝儀分付有隣曰臘享不遠而監察申溆病勢難强無以察任云今姑改差何如上曰依爲之其代口傳差出可也出擧條有隣曰太廟臘享親行有命此實出於我聖上追遠之孝思不勝欽仰而第今天氣寒煖不適慈敎勸攝不啻縷縷以聖上順志之心初旣奉承今何不仰體乎誓戒之攝儀雖曰幸甚大享之躬將不勝悶迫伏乞特寢成命以副慈意千萬顒祝矣上曰予之夙宵一念在於祀典豈可以劇寒命攝乎出擧條命退承史以次退出
정조 16년
都承旨未差左承旨金孝建坐右承旨尹履相坐左副承旨李書九坐直右副承旨李益運坐同副承旨金翰東坐直注書徐有聞仕李海淸病假注書鄭文始仕直事變假注書洪樂敏仕
정조 16년
李書九啓曰大司憲趙宗鉉掌令宋煥箕持平洪克浩李廷璞俱在外執義未差掌令沈奎魯呈辭監察茶時之意敢啓傳曰知道
정조 16년
尹履相啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 16년
傳于李益運曰禮房承旨馳詣宗廟景慕宮奉審摘奸以來
정조 16년
傳于李益運曰輪對官後日次待令
정조 16년
尹履相以兵曹言啓曰門鑰開閉何等嚴重而今日誓戒罷後百官盡出則事當權閉以待政院指揮下鑰而敦化門標信宣傳官呂文永不此之爲徑先下鑰者有違格例極爲駭然其在懲後之道不可尋常處之當該宣傳官呂文永令該府拿問處之何如傳曰允
정조 16년
領府事洪樂性箚曰伏以太廟臘享親祼有命聖孝冞篤伏切欽頌第伏念節當嚴沍寒溫不適此時節宣之方尤宜十分愼重則達夜將事觸寒勞動豈不有欠於大聖人保嗇之道哉況伏讀昨日所下傳敎則慈敎之勤摰亶出於止慈惟憂之至意可以仰揣矣以我殿下出天之孝何不念承志無違之盛節也哉臣職忝保護益不勝憂煎之忱固當求對仰請積誠冀寢而病狀添劇宛轉床褥末由蠢動無望登筵玆敢倩構短箚略陳微懇伏乞聖明亟收成命仰體殿宮之慈念俯循臣民之顒望千萬至祝答曰省箚具悉卿懇旣行誓戒豈可命攝乎卿須安心善攝仍傳曰此批答遣史官傳諭
정조 16년
右議政金履素箚曰伏以今玆太廟臘享親行之命實出於我聖上奉先之孝追遠之誠凡在臣隣孰不欽仰而第伏念今年寒事一直不解夜來風威轉益栗烈雖在數日之後實無弛解之望則此時經宿動駕徹曉將事豈不萬萬憂悶乎竊伏見聖敎有曰誓戒之攝行順慈意也大享之親行伸情禮也聖意之所存臣亦非不仰揣而今我慈殿慈宮以爲聖躬保嗇之道屢勸其攝儀者亶在於大享之親行而不在於誓戒則在聖上順志之方豈可以一時情禮之缺然而不思所以仰體慈意也哉見今誓戒雖過目下嚴寒又如是陡劇聖人節宣之道尤當加意區區下懷不勝耿耿構短箚仰瀆崇聽伏乞聖明亟收成命上順慈心下副群情千萬幸甚答曰省箚具悉卿懇旣行誓戒豈可命攝乎仍傳曰此批答遣史官傳諭
정조 16년
戶曹判書李命植疏曰伏以君命召不俟駕屨古今之通義臣分之當然也而厥或有不可進不可冒之私情與疾病之不可强者則勢不得奔走趨承自陷逋慢之科者雖在古之人不能免矣昨今嚴命之下臣旣無轉動之勢而又下違牌勿爲呼望之命臣於是情窮勢蹙達宵焦隘伏地俟勘而已臣於日前冒上辭疏神精昏耗文字拙訥誠未上格辭不達意未蒙準許之恩虛縻多日已極悚悶而今則有事太室聖躬親祼當此凝沍孝思益篤欲盡誠禮而猥當薦俎之任得與濟濟秉文之士同其駿奔則在臣榮幸孰大於是而臣犬馬之齒已踰七耋居恒病伏長在委頓之中今若迫於嚴命不量而出肅敬之地步趨不良殿陛之間升降無路必至顚蹶墜跌其爲失儀姑勿論臨急狼狽尤當如何臣所以死不敢膺命者也曉頭誓戒之班旣不隨參則大享之日將不得備官臣之罪雖萬被誅戮何以少贖哉且況臣之一味僇廢積年病伏之狀一世共知臣不必更事贅陳而卽此薦俎官一事亦無以自效則病之深痼年之衰邁昏不省事不可擬議於度支之長亦不待臣毛擧縷陳而後可以俯察伏乞聖上特垂體諒將臣職名先行刋免仍治臣違傲之罪亟行重勘以警具僚臣無任伏地隕越涕泣祈懇之至謹昧死以聞答曰省疏具悉度支重任豈可輕遞卿其勿辭斯速行公
정조 16년
壬子十一月二十九日辰時上御重熙堂左承旨入侍時左承旨金孝建記事官徐有聞記注官金良倜承膺祚以次進伏訖上曰吏判入侍可也賤臣承命出與吏曹判書徐有隣偕入進伏上敎有隣曰銓注之際須思疎滯之方克副委寄之本意可也有隣曰聖敎之下敢不盡心對揚乎有隣曰陵園墓祭享時隣近陵園墓官員差定祭官之命寔出於除弊致潔之聖意而陵園墓官無論入直出直趁祭享受香上京往來不無掣礙之端此後則直詣祭享陵園墓所待令將事之意分付本曹及禮曹以爲知委之地何如上曰依爲之出擧條有隣曰前司諫柳雲羽以罷削人員當入於歲抄而後因特敎加等勘罪自政院有何傳旨捧入之稟而未承批旨歲抄書入不可循例擧行故敢此仰達矣上曰敍用可也出擧條命退諸臣以次退出
정조 16년
都承旨未差左承旨徐榮輔坐右承旨金孝建坐左副承旨李書九坐右副承旨李益運坐直同副承旨金翰東坐直注書徐有聞仕李海淸病假注書鄭文始仕直事變假注書洪樂敏仕
정조 16년
金孝建啓曰來初五日朝參日次而宗廟臘享大祭齋戒相値頉稟之意敢啓傳曰知道
정조 16년
備忘記江界府使申大年下直長弓一張長箭一部片箭一部筒兒一箇賜給
정조 16년
傳于金孝建曰湖南句管堂上入侍
정조 16년
以江原監司尹師國狀啓橫城換作穀待明秋竝耗備納原州等作錢條折半則今年備納折半則待明秋備納令廟堂稟旨分付事傳于金孝建曰依狀請施行事回諭
정조 16년
李益運啓曰玉堂上下番俱空已至多日今日政新除授玉堂待下批牌招何如傳曰允
정조 16년
有政吏批判書徐有隣參判李在學參議李冕膺左副承旨李書九進以沈頤之爲戶曹判書李東稷爲執義李遇濟爲校理金羲淳爲副校理徐榮輔爲禮曹參議洪良浩爲知春秋李敬吾爲禮曹佐郞尹心約爲監役金羲淳爲南學敎授金世根爲司饔直長中部都事李義述仍其職事承傳奎章閣提學單鄭民始完城君單李義行訓鍊都監提調單沈頤之中部都事單李義述景慕宮奉事單申鍚老
정조 16년
兵批判書鄭昌順參判李得臣參議尹㬦病參知李濟萬入直進右副承旨李益運進啓曰前左議政蔡濟恭敍用事命下矣當爲隨品置處而領中樞一窠判中樞二窠他大臣今方見帶依例從座目加設判中樞下批之意敢啓傳曰知道判府事單蔡濟恭同知單吳毅常僉知單金德隆副護軍李章漢李周爀申大坤張翼大吳文常李敬大李民秀崔遇鉉朴孝眞金鍾儀副司直鄭民始洪檍徐有防沈頤之尹蓍東金履禧閔台爀沈煥之尹行元李尙度李庚運李文會鄭致淳徐有成兪彦脩洪彦喆副司果趙用鎭竝單付
정조 16년
傳于金翰東曰陳疏承旨許遞前望單子入之
정조 16년
傳于金翰東曰承旨房仍左承旨爲禮房右副承旨爲軍士房
정조 16년
傳于李書九曰輕囚放釋
정조 16년
金翰東以漢城府言啓曰今壬子年獻民數時京中八道戶口摠數抄錄入啓而濟州三邑民數姑未及上來矣海島之往來遲速有難預料不得一時磨勘此則待其上來追後添錄之意敢啓傳曰知道
정조 16년
以刑曹參判金魯永上疏傳于金翰東曰公格所在許遞
정조 16년
右承旨尹履相疏曰伏以伊尹卽成湯之相也臣姓是尹字名犯湯諱顧名思義誠所未安況伏聞先朝經筵特命回避古聖王名諱而臣生長鄕曲見聞謏寡今始覺悟尤切悚惕今將改名以理相玆敢冒陳短章猥暴私懇伏乞聖慈俯垂鑑察亟賜允許千萬幸甚省疏具悉似過矣先朝定制旣載經筵故事講經式例而爾之造名在於頒式之前則有何引罪之端乎所請依施
정조 16년
壬子十二月初一日午時上御重熙堂湖南句管堂上入侍時右承旨金孝建記事官徐有聞記注官金良倜承膺祚湖南句管堂上徐有隣以次進伏訖上命書榻敎曰吏兵曹歲抄入之命書傳敎曰肄儀在再明薦俎官當爲備員決知其難强一向敦迫殊非優禮耆臣之意兼戶曹判書李命植今姑許遞今日政差出待下批牌招又命書傳敎曰考績重典處分恩敎豈或以此引義以致愆限乎限內封啓之意下諭于湖南伯又命書傳敎曰前左議政蔡濟恭向來責備之擧卽欲先從有樹立之此大臣不少饒改然後世道可靖鬧端可息人志可齊國綱可尊矣白首元老之棲遑於荒郊積雪之中者凡幾日矣今當歲抄宜自大臣收敍敍用西樞處置政事當日爲之前監司鄭民始加倍之律莫曰不諒其本心此人也故有此處分近聞頗多妄有闚度者云而何其誤料之甚此意已於金判府登筵時有酬酢矣收敍之遲待今日亦有意焉結牒敍用仍任閣銜前判義禁洪檍前同義禁金履禧次堂之出自筵席者其所擧行無異諺所謂冷水則判堂未及別出意見不是大罪竝蕩滌敍用前知義禁徐有防語其辜負雖甚駭然究其委折亦非故犯何可一敍一否亦爲蕩滌收用前承旨洪義榮以爲大臣之心惟首惟從多屈刑政不可循例點下置之蕩滌之秩爲先減一等前監司尹蓍東沈頤之閔台爀嚴法禁之意雖有處分同罪已敍之後宜有參酌竝給牒敍用前知製敎尹致性金熙朝大臣旣收敍特各給牒收用前中部都事李義述名雖首唱不過渠所自現其視推諉淟涊之輩若有激揚之政罪名蕩滌仍其職名前摠戎使李柱國前牧使李昌會前北部令鄭昌謩前郡守鄭東杓前別提朴來祖安金煜張彦極金世禎前縣監朴喆源前贊者李鍵前謁者張思恭前獻官申光履前營將洪健祚以上各減一等前大司諫徐有成前監察鄭宅興前宣傳官朴文曾前僉使李元圭以上竝蕩滌敍用前參判李義行前經歷李萬運前府使李達觀前監察鄭宅興前縣監趙廷瓛前郡守趙象存前佐郞崔鍚圭前府使鄭若淳洪喜萬前萬戶李春燮前僉使李元圭前兼司僕將李敬大前羽林將李民秀前忠翊將李魯植前巡將崔禹鉉朴孝晉前千摠申大坤前內禁將吳文常前局別將張翼大前忠壯將金碩振前忠翊將金鍾義前巡將李周爀陳益載前護軍朴茂盛前兵使李章漢以上竝敍用爲只爲吏曹等傳敎爲良如敎有隣曰此濟州牧使李喆運災實分等狀啓也備盡三邑穡事歉荒之狀仍以爲本州四面七十八里內稍實爲九里之次爲六里尤甚六十三里大靜三面二十八里內稍實二里之次七里尤甚十三里旌義三面三十八里內稍實五里之次八里尤甚二十五里十分詳査分爲四等而各樣捧糴酌量停減留庫與當捧條中計除應下及來春種子計口磨鍊賑資不足米爲五千八百二十石而羅里鋪倉今則移付羅州濟民倉丁未以後更無移轉之擧沿海各邑中亦有推移區劃之例一依狀請數爻趁卽入送然後可無賑事間斷之患凡干擧行固當一一稟旨恭俟處分而候風往來之際每致後時之患故一邊馳啓一邊擧行自是已例不得不援例擧行而停減諸條賙賑凡節條列于後亦令廟堂稟處爲請矣其一舊還上一竝停退新還上逐戶査櫛以家計稍優者爲稍實料販資生者爲之次生涯難繼者爲尤甚以無依土者爲丐乞而丐乞之類新還上竝停退尤甚戶三分二停退之次戶折半停退稍實戶初不擧論期於準捧平役庫秋捧四斗米折半停退各寺奴身貢米每口二斗內減一斗男丁大同米每口五升內減二升事也其一今秋當捧還上及時留庫穀計之則合爲一萬七千三百八十石零各項公料及開春種子磨鍊則賑資不過一萬四千五百八十石零明年設賑容入之米乃爲一萬八千四百石零以今本土之穀較諸容入之數則不足爲三千八百二十石零而未及分賑必有顚連故不得已別巡加磨鍊則臘月排巡亦爲二千石元不足米三千八百二十石及巡條二千石濟民倉儲如或不足沿海邑穀中準此數劃下事也其一丐乞飢民若以還上移轉之穀一例分給則日後難捧勢所必至營賑耗條中量入隨用自有已例今亦依此擧行無一民捐瘠之地事也其一本島營邑初無需米磨鍊之事而今年畓租幾皆全損營邑災減米合爲三百五石零在常年準捧之時每患不足災減白米三百五石零沿海邑儲置米中考例劃給事也其一推奴徵債限明秋防塞事也三邑里分等戶分等竝依狀請施行後錄諸條舊還停退新還分數停退事平役庫收捧四斗米折半停退事各寺奴身貢米每口減一斗事男丁大同米每口減二升事丐乞飢民濟活之資以營賑耗條中量入隨用事本島營邑災減不足白米儲置中劃給事推奴徵債防塞事亦爲依狀請施行其中賑資穀五千八百二十石零分數稍過以折租八千石劃送而轉運時船隻等節令道臣另加申飭以紓朝家南顧之憂恐合事宜而大臣時未登筵議于大臣更爲稟處何如上曰民事爲緊何必問于大臣乎近以湖南穡事夙宵耿耿之時觀此濟牧狀啓島民顑頷之狀如在目中渠輩在不毛彈丸之地若遇飢荒仰哺者移轉之穀也雖以爲湖民必欲拯濟之心不忍不顧島民之急亦何必較挈於四千五千之間乎皮穀一萬石特許移轉而今年本道秋還不敷以牟麥代送亦必有益於救荒以此意分付道臣交龜前悉心措置以其擧行形止陸續陳聞以紓南顧之念領運之差遣繡衣徒爲民邑之弊道內沿邑刻明解事不設鎭處守令定差員督運事分付自今至還泊之日無非一念懸懸之時何拘常例乎發船都會官及濟州到泊處海神別爲設祭以冀利涉穩旋牲幣十分精備卜日設行祭文當親撰以此分付道臣及牧使處今日令句管堂上召問濟州人該島事情尤可知之該牧判官滿瓜者限麥秋仍任濟州民人領運上來者亦令賑廳給回糧該曹給襦衣本牧朔饍物饍方物限麥秋停免各司所納及各處奴貢當年條竝蕩減至於榧子白蠟或用於祀典或用於軍需此則令牧使從便貿取公穀會減過麥秋封進事分付可也出擧條命退諸臣以次退出
정조 16년
都承旨未差左承旨徐榮輔坐右承旨金孝建坐直左副承旨李書九坐右副承旨李益運坐直同副承旨金翰東坐注書徐有聞仕李海淸病假注書鄭文始仕直事變假注書鄭馦仕
정조 16년
李書九啓曰大司憲趙宗鉉掌令宋煥箕持平洪克浩李廷璞俱在外執義李東稷未肅拜掌令沈奎魯呈辭監察茶時之意敢啓傳曰知道
정조 16년
李益運啓曰禁衛營將官來言今日本營軍兵日次私習云矣敢啓傳曰知道
정조 16년
李益運啓曰御營廳將官來言今日本廳軍兵日次私習云矣敢啓傳曰知道
정조 16년
金翰東啓曰明日肄儀時薦俎官當爲進參戶曹判書沈頤之卽爲牌招何如傳曰允
정조 16년
傳于徐榮輔曰左承旨入侍
정조 16년
掌樂院提調前望單子入之徐有防落點
정조 16년
洪樂敏差祭代以鄭馦爲事變假注書
정조 16년
傳于李益運曰聞敷心之諭效匪躬之義行不俟駕言不至再金判府之所能爲此大臣決不讓何待史官之回來蔡判府事上來時乘馹及陪行等事各務差使員依例擧行道伯除朝辭卽刻馳進事分付畿營
정조 16년
傳于徐榮輔曰我國雖稱吏胥之國而臘日値齋判堂不知諸堂亦然而聞重臣言惟該吏覺得言於重臣云趙光國之後意謂乏其近似者矣此吏之如此何聞之晩禮曹儀節次知吏安一得今日內特給通政帖一張使渠鬢玉隨行依鴻臚吏朴世長金益和陳興起等例
정조 16년
以忠淸監司李亨元狀啓公州判官李種徽罷職事
정조 16년
傳于金翰東曰許多劣倅許多庇政一例闔眼從以袖手如李樂培之多夸鄭東閔之養病者類未嘗撻一吏論一事而忽於屢登繡啓毁譽相半之營下判官如是驅逐者豈懲一倅而戢十倅之意乎此狀啓還下送該倅如已上來令該曹今日內罔夜下送萬一遲滯則竝與不飭之該堂難免重勘以此分付再昨繡啓回啓道伯必已祗受矣未聞解印之人頻送執斧之行霖程氷路旣送又送列倅能否槪可領會而先拈一二條若而邑回啓行會者亦出於爲小民除迎送之弊之意若如東閔之故不殫誠者不欲致責乃反此習杖之狀乎卿之事萬萬未安事回諭
정조 16년
傳于金翰東曰卿之中情也先見也非不知也況擧朝簪紳挺身正言者獨惟卿一介臣則卿之今番蒙被之處分遭罹之人言太似不着題有甚於禪房之坐談粱肉予不諒世亦不諒而然耶此皆未也然則果非卿有以自取之者耶予方以元老禮卿國士待卿則卿之所以答予者不諗絲毫無不達間不盡分處耶中情先見自中情先見外面粗跡自外面粗跡大抵心爲貴何拘於跡之淺而大臣異於庶官百執事一語默而世道國綱之汚隆係焉一施爲而人志鬧端之齊息判焉卿之向日之擧若曰恃予太過徒信心口云乎則得不有歉於古大臣若驚思危之義耶此予所以咄之之過而不得不責之也切責之之切而不得不勘之也嚴於是乎左右前後之人相機伺釁者發弩下石恥或緩歇此固未必皆由於至公無私而捨卿心執卿跡而急於欲效一日之責者安望其言之一一稱停則雖以卿自解之語恐不容力辨於重臣鄭昌順李文源等之疏語矣自有日前大節拍事係昧爽以前者設以爲禁俾勿更提而予聞君臣一體也君之於相寧或有所欲言之言而拘於禁囁嚅也哉廷臣若緣是後攻卿此便休慮予手中緊把太阿劍雖甚否德決不使大臣一有無端而狼狽自今以往益勉進思盡忠退思補過之方多少人言受以爲過層節處分看作玉汝卽日發行還抵京第畢陳未暴之衷赤則予可以爲辭於敷心任卿卿可以無愧於匪躬事予玆待詰朝呼宣十行仍以本草付之史官傳諭於卿卿其領悉仍傳曰今下敦諭直以此草遣史官傳諭于蔡判府事
정조 16년
記注官安經心書啓臣敬奉聖諭馳往傳諭于楊州西面黔巖地行判中樞府事蔡濟恭所住處則以爲臣罪臣自知之雖使假舌於子貢寧有自解之語惟有遄被邦憲或可以稍安臣分少勵頹綱而惟我聖上憐其愚迷察其本情不忍加鈇鉞之誅略勘以付處之典殿下之再生臣者奚特爲一之再之也畿甸改配恩未前聞日夕涕泣只自追僭安敢萌生還故山之心而曾未兩朔放釋之命給牒之敎荐降於旬望之內至今日而西樞還付之恩尤豈夢想攸及也牀席危喘一縷猶存欲於未瞑之前謹修咫尺之書直陳自作之孽而惶恐趑趄有所不敢千萬意慮之外史官奉命馳到三十里荒店俯宣千百言別諭臣病枕驚遑精爽遁亡良久鎭心伏地敬讀責敎則如金秤量物無或少差勉戎則如慈父敎子皆出至誠此豈臣罪戾合死之蹤所可得哉隆恩異渥天地失其大也河海失其深也生死隕結猶屬例語淚盡繼血更何云喩唯當以聖敎中進思盡忠退思補過八字爲終身立命之所而已顧今極沍所祟賤病添苦跬步遷次斷無其望自非然者臣豈敢妄欲處義於前後玉汝之聖飭也精神昏迷方在如知如不知之間數行附奏猶未能寫出衷臆容俟寒威稍解進伏京輦之側更入文字以請嶺海金木之典云矣敢啓答曰知道去晦以前之使卿遜荒一則爲國事一則爲世道又奚特爲國事世道而已亦惟曰一則爲卿一則爲卿卿以國事世道與卿之一身看作兩件物事耶不然予之本意之眞正出於暫苦乍勞俾收動忍增益之效者卿必不待予之覼覼想有以領會矣朝遣史官暮馳畿伯望望返旆之踰沙峴不踰此日取見附啓之語諗有愼節阧覺翹矯矧今栗烈之威皸膚折膠耆耋棲屑之餘安得不然促還有欠優禮任住恐益齟齬於是而更勤敦迫難不更勤敦迫亦難第遣史官訊卿加減節兼申側席之思須俟少間與之偕到京輦先使復命卿須知之事更爲傳諭仍傳曰城鑰仍留以所下本草卽爲往傳
정조 16년
以京畿監司徐鼎修狀啓判中樞府事蔡濟恭迎候事發行事傳于李益運曰大臣雖令除之卿及差員等仍留與之偕來事分付
정조 16년
鄭文始差祭代鄭尙愚爲假注書
정조 16년
李益運以吏曹言啓曰今此景慕宮臘享大祭掌牲令以典牲奉事林淵浩塡差矣以同生兄服制方在犯染中無以擧行云莫重大享時掌牲令不可不備典牲奉事林淵浩今姑改差其代口傳差出以爲擧行之地何如傳曰他司相換可也
정조 16년
吏曹口傳政事典牲奉事林淵浩義盈奉事洪秉玉相換
정조 16년
戶曹判書沈頤之疏曰伏以臣猥以庸陋之賤品偏蒙不世之恩造內外歷遍無少報答前後奉職罔非孤負而每煩庇覆之聖念獲有今日之全保居常感祝惟期隕結而已至於向者湖南逆囚事臣之宿罪又現發而不可貰矣噫嘻善亨是何等凶孽是何等關係而職忝按道不能嚴其防察致有此凶頑濫猾前所未有之擧而況其抵配乃在臣莅任之時則其昏憒尸職尤非伊時諸道之比也司直之地論勘至嚴苟求其罪萬殞亦有餘而乃蒙聖慈曲加包涵罰止譴削臣含恩訟罪感惶蹙伏今纔數旬餘矣歲抄收敍若滌微眚已是出常之優渥而地部新命繼下於千萬夢想之外臣始也惶駭中焉感激終以憂愧直欲循墻而不可得也夫六部之長孰非可以愼簡者而若其任重務劇最難稱塞則惟是職爲甚蓋以國計之盈朒民力之裕竭專係於度支之得其人與否故也矧今歉荒洊臻經費匱乏雖使幹局才智長於理財者當之猶患其莫可措手而今遽以如臣之空疎昏劣萬萬無似者擧而畀之不少疑難誠不敢知我聖上則哲之明何爲而有此謬恩也臣受恩罔極身非自有死生夷險一聽造化卽臣素所矢心者則何獨於是任敢爲逡巡退讓之計而誠以徒感委寄之眷或忽量入之戒則僨誤顚沛其將立待而悔之無及矣臣雖不足恤其於國事何哉親享隔日召牌洊降而奈緣難冒之義甘犯違傲之誅伏地惶隕靡所容措玆敢畢瀝肝血仰陳至懇伏乞天地父母察臣所辭非出飾讓亟命遞臣新除之職回授可堪之人更勘臣罪負以昭法紀以安賤分不勝大願答曰省疏具悉所取者才諝卿其勿辭行公
정조 16년
壬子十二月初二日巳時上御重熙堂左承旨入侍時左承旨徐榮輔記事官徐有聞記注官金良倜承膺祚以次進伏訖上命書傳敎曰臘日卽溫陵忌辰也臘享異於時享日期不可進退太廟第五室以上固有所重而竊伏恭惟永寧殿仁宗室明宗室於昭洋洋之靈得不怵惕於鍾鼓牲牢之饗乎凡廟享春孟秋孟外禴烝曁臘惟於親享也竝享于永寧殿今臘之享若攝祀則自可仰慰而仰體兩室陟降在上之孝思且況兩室之於本陵至近而至切何如也以孝陵人倫之至其事本陵誠慕之篤伏想無間於禧陵亦必不忒於復位前後矣至若太廟第七室以下享事考諸禮節明有可據況逮事不逮事經訓昭載神道所在卽人情所存則行於太室十分至當又若只行親享於太廟有不敢爲者二端一曰旣親享而獨厥竝享於永寧殿之不行也二曰廚院封素膳而廟中受胙之又不行然福酒脩牲皆受自第一室樽俎其禮貌之尊嚴而胙肉之不敢不受有如是矣於是乎攝祀而情禮之缺然少以祖宗之心爲心大豈或以誓戒之旣行有所咨且乎今初七日太廟臘享遣大臣攝祀事令儀曹知悉又命書傳敎曰大享例於前期取稟則其時不爲措語而今番親享命下之後亦不微稟以致今日提敎如許掌禮之官焉逭重勘乎當該判堂施以不敍之典諸堂罷職該房承旨從重推考祭品陳列當且糾察況此莫重之典禮乎職在言事之列者無一言規正論思之地亦皆緘默行公三司諸臣一竝遞差又命書傳敎曰大享時樂院多有檢飭之事提調中有實病人許遞前望單子入之命退承史以次退出
정조 16년
都承旨未差左承旨徐榮輔坐右承旨金孝建坐左副承旨李書九坐直右副承旨李益運坐同副承旨金翰東坐直注書徐有聞仕李海淸病假注書鄭尙愚仕直事變假注書鄭馦仕